Swaar straf na hy hom as huurmoordenaar voordoenArgieffoto ŉ 46-jarige man wat hom as ŉ huurmoordenaar voorgedoen het, is Maandag in die Umlazi-streekhof in KwaZulu-Natal tot 15 jaar direkte tronkstraf gevonnis. Kapt. Simphiwe Mhlongo, woordvoerder van die Valke, sê die man, Morris Mdu Mkhungo, is in Januarie verlede jaar in hegtenis geneem nadat inligting aan die lig gekom het dat hy hom as ŉ huurmoordenaar voorgedoen het wat gehuur is om ŉ vrou te vermoor. “Mkhungo het die vrou gebel, vir haar boodskappe gestuur en geld geëis in ruil daarvoor dat hy haar nie sal doodmaak nie,” sê Mhlongo. Hy het die vrou aangesê om geld vir hom oor te plaas. “Die saak is by die polisie aangemeld en ŉ ondersoek is van stapel gestuur wat tot die man se inhegtenisneming gelei het.” Dit is vasgestel dat daar ŉ aantal slagoffers was wat geld aan Mkhungo betaal het. “Dit het verder aan die lig gekom dat Mkhungo al meer as een oortreding teen hom gehad het en dat hy uit was op parool. Die hof het hom teruggestuur tronk toe om sy vonnis van tien jaar te voltooi terwyl hy sy verskynings in die hof gemaak het.” Mkhungo het voor sy vonnis talle kere in die landdroshof verskyn.